KOMMISSIONENS FORORDNING (EF) Nr. 661/2006
af 28. april 2006
om fravigelse af forordning (EF) nr. 312/2001 om gennemførelsesbestemmelser for import af olivenolie med oprindelse i Tunesien for så vidt angår den månedlige begrænsning for perioden 1. maj til 31. oktober 2006
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 2000/822/EF af 22. december 2000 om indgåelse af aftalen i form af brevveksling mellem Det Europæiske Fællesskab og Den Tunesiske Republik om gensidige liberaliseringsforanstaltninger og ændring af landbrugsprotokollerne til associeringsaftalen mellem Det Europæiske Fællesskab og Den Tunesiske Republik (1),
under henvisning til Rådets forordning (EF) nr. 865/2004 af 29. april 2004 om den fælles markedsordning for olivenolie og spiseoliven og om ændring af forordning (EØF) nr. 827/68 (2), og
ud fra følgende betragtninger:
(1)
I artikel 1, stk. 2, i Kommissionens forordning (EF) nr. 312/2001 (3) er der fastsat en månedlig begrænsning af den mængde olivenolie, der kan udstedes importlicenser for i forbindelse med det kontingent, som er fastsat i nævnte artikels stk. 1.
(2)
Produktionsåret 2005/06 i Fællesskabet er kendetegnet ved en beskeden produktion af olivenolie, hvad der medfører forsyningsvanskeligheder. For at lette forsyningerne til markedet for olivenolie i Fællesskabet bør der fra den 1. maj 2006 og uanset forordning (EF) nr. 312/2001 kunne udstedes licenser uden månedlig begrænsning.
(3)
Foranstaltningerne i denne forordning er i overensstemmelse med Forvaltningskomitéen for Olivenolie og Spiseoliven -
UDSTEDT FØLGENDE FORORDNING:
Artikel 1
Uanset artikel 1, stk. 2, første afsnit, fjerde led, i forordning (EF) nr. 312/2001 kan der udstedes licenser uden månedlig begrænsning for perioden 1. maj til 31. oktober 2006.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. maj 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. april 2006.